Sisäasiainministeriö
Poliisiosasto	
lausuntopyyntö 21.12.2012	
	
Poliisin tekniikkakeskuksen toimintojen uudistaminen	

Pirkanmaan ja Keski-Suomen poliisilaitoksen yhteinen lausunto Poliisin tekniikkakeskuksen (PTK) toimintojen uudistamissuunnitelmasta. 

Selvitykset

Pirkanmaan poliisilaitos on pyytänyt kommentit poliisilaitoksen talousyksiköstä, rikosteknisestä yksiköstä, ajoneuvovastaavalta, voimankäyttövastaavalta sekä kenttäjohtoyksiköltä.

Keski-Suomen poliisilaitos on varannut poliisilaitoksen johdolle ja päällystölle mahdollisuuden lausua ehdotuksensa ja kommenttinsa lausunnolla olevasta asiasta.

Yleistä

Lausuntopyynnössä esitetyt linjausluonnokset ovat sinänsä kannatettavia ja hyväksyttäviä.  Säilyttämällä ohjaus ja poliisitoiminnallinen asiantuntijuus omana toimintana voidaan toteuttaa ulkoistuksia, joiden osalta tulisi selvittää myös yhteistyö muiden turvallisuusviranomaisten, kuten Puolustusvoimien ja Rajavartiolaitoksen kanssa.  Esimerkiksi Millog Oy:n hyvin laajat mahdollisuudet ajoneuvokaluston kokonaisuuden hoitamiseksi olisi selvitettävä.

Nettobudjetoinnista luopumisen yhteydessä tulee myös varmistaa, että prosessien keventämistavoite toteutuu myös poliisiyksiköissä, joissa hallinnon sisäisten laskujen käsittelyyn käytetään huomattava määrä henkilötyövuosia.

Hankintojen kilpailutus

Hankintatoimessa tulisi hyödyntää nykyistäkin enemmän Hanselia, eikä perustaa omia hankintayksiköitä.  Esimerkkinä hankintojen keskittämisestä oli mm. siivouspalvelut ja ruokapalvelut. Siivouspalvelujen minikilpailutuksen keskittämisellä ei tule säästöjä, koska Hanselin puitesopimus ja minikilpailutuspohjat ovat niin hyvin laadittuja, että niitä on helppo hyödyntää. Suurin ja työläin vaihe minikilpailutuksen tekemisessä on toimitiloja koskevien siivoustarpeiden määrittely tilatyypeittäin ja siivottavien tilojen kuvaaminen ja toiminnan erityispiirteiden esittäminen sellaisella tarkkuudella, että tarjoajat pystyvät tekemään keskenään vertailukelpoiset tarjoukset. 

Itse tarjouspyyntö ja tarjousten vertailu on sitten vähemmän aikaa ja vaivaa vievä toimenpide. Hankintaan liittyy oleellisesti myös laadunseuranta ja sopimuksen toteutumisen seuranta ja mahdolliset reklamaatiot, johon poliisiyksiköissä on edelleen varattava resursseja. Minikilpailutuksen tulisikin voida tehdä vaihtoehtoisesti itse tai mikäli omat resurssit eivät riitä, Poliisihallitus voisi sen tehdä. 
 
Koska poliisilaitosten koko kasvaa huomattavasti, tulee niillä olla oma poliisin varusteiden varastoseuranta, jotta toiminnan sujuminen ja määrärahaseuranta voidaan turvata asianmukaisesti. 

Tarvittavien varusteiden ennakointi ja kulutusmäärien ilmoittaminen Poliisihallitukselle/PTK:lle ajoissa toisi suurempia säästöjä kuin ehdotettu PTK:n kiertävän palvelun käyttöönotto. PTK voisi ohjeistaa tarkemmin suunnittelun tekemisessä ja avustaa siinä toimittamalla tarkempia kulutustietoja tuotteista suunnittelun tueksi.

Rikostekninen välineistö

Hankinnat PTK:lta ovat suhteellisen vähäisiä.  Kysymys on lähinnä muutamasta erikoistuotteesta, joita ei ole muualta saatavissa.  Hankittavat tuotteet ovat sellaisia, jota PTK on varta vasten teettänyt Suomen poliisin käyttöön. 

Poliisin resursseja ei tulisi käyttää tavaroiden hakemiseen kaukana olevista myyntipisteistä.  PTK:n tulisi rikosteknisen materiaalin hankinnassa nykyistä enemmän olla yhteistyössä rikosteknisen laboratorion ja rikosteknisten yksiköiden asiantuntijoiden kanssa.

Ajoneuvot ja varusteet

Elinkaaripalveluille ehdotetun insinööritoimiston rooliin kuuluisi esimerkiksi kiertävän palvelun suorittamat ajoneuvojen tarkastukset.  Tätä ei ole suunnitelmassa täsmennetty tarkemmin.  Poliisitoiminnan kannalta on kuitenkin ensisijaisen tärkeätä, että ajoneuvokaluston ylläpito- ja korjaustoiminta on paikallista ja välittömästi saatavilla olevaa palvelua.

Ajoneuvojen loppuvarustelu on järkevää suorittaa ulkopuolisilla palveluntuottajilla, samoin käytöstä poistettujen ajoneuvojen fyysinen käsittely.

Sovitus- ja materiaalipalvelun ei uskota toimivan kiertävänä palveluna riittävän hyvin käytännössä.  Lisäksi on vaarana, että sen seurauksena on poliisilaitokselle järjestettävä tukitoimintoja, jotka eivät ole poliisin ydintehtäviä. PTK:n Tampereen myymälää ei tulisi lakkauttaa, koska se pystyisi edelleen keskeisen sijaintinsa johdosta palvelemaan Poliisiammattikorkeakoulun lisäksi Tampereella ja Sisä-Suomessa toimivia suuria poliisiyksiköitä.  Lisäksi virkapukinehankintoja olisi mahdollista tehdä edelleen koulutuspäivien yhteydessä Poliisiammattikorkeakoululla.

Virkapukineiden sovituspalvelun osalta todetaan, että suunnitelmassa sivulla 19 tarkoitetut poliisilaitosten henkilömäärät eivät vastaa uusien poliisilaitosten henkilömääriä, joten kiertävän palvelun toimivuus on senkin vuoksi epävarmaa.

Voimankäyttövälineistö

suunnitelmasta ei ilmene, miten virka-aseiden, tukiaseiden ja erityisaseiden huoltopalvelut on tarkoitus käytännössä järjestää. Jos ne ulkoistetaan, on varmistettava, että maasta löytyy riittävästi toimijoita, jotka voivat tehtävän hoitaa.  Voimankäyttövälineiden kehittäminen ja testaaminen voi tukeutua kansainväliseen tutkimustyöhön.  

Voimankäyttövälineistön lukumääräinen tarve vuositasolla on hyvin pitkälti ennakoitavissa, joten keskitetyt hankinnat ja esimerkiksi kiertävä patruunatoimitus voisi olla toimiva malli. Myös suojavälineet ja niiden tarve ovat hyvin ennakoitavissa. 

Tällä hetkellä PTK:n kyky toimittaa voimankäyttöön liittyviä välineitä ja tarvikkeita on liian hidas ja riittämätön, vaikka tuotteiden menekki ja kysyntä on hyvin ennakoitavissa.

Poliisipäällikön sijaisena
apulaispoliisipäällikkö		Mikael Rekola